Eug(enius) episcopus s(eruus) s(eruorum) dei. Venerabili fratri G(odefrido) Lingonensi episcopo et dilectis filiis S(tephano) Regniacensi et P(etro) Trinorciensi abbatibus salutem et apostolicam benedictionem. Causa quae inter uenerabilem fratrem nostrum He(nricum) Eduensem episcopum et dilectum filium nostrum P(ontium) Vizeliacensem abbatem agitur, non potuit in nostra presentia iudicio terminari, quoniam idem frater noster quosdam se testes habere dicebat, qui senio uel langore confecti suam nobis presentiam nequeunt exhibere. Quia igitur de uestra prudentia ualde confidimus et per hoc causam ipsam nolumus fine debito defraudari, per presentia uobis scripta mandamus, quatenus ab alterutra partium requisiti in unum conuenientes ad locum, in quo testes suam uobis presentiam exhibere ualeant, accedatis et iuramento ab eis suscepto quicquid super eadem causa testificati fuerint in scripture seriem fideliter redigatis et in scriptura redactum ac sigillorum uestrorum impressione signatum, cum ad causam iam dictus frater noster redire uoluerit, ad nostram presentiam transmittatis. Forma uero iuramenti haec erit: 'Ego ille iuro quoniam quicquid ueritatis scio super causa, quae inter He(nricum) Eduensem episcopum et P(ontium) Vizeliacensem abbatem agitur, uobis aperiam, falsitatem uero penitus reticebo'. Data Signie IIII Kal. Februarii.